Document ID: 31999D0413

ΑΠΟΦΑΣΗ ΤΗΣ ΕΠΙΤΡΟΠΗΣ
της 15ης Ιουνίου 1999
για την τροποποίηση της απόφασης 98/657/ΕΚ για την έγκριση του προγράμματος για την κατανομή στα κράτη μέλη των πόρων που θα καταλογισθούν στο έτος προϋπολογισμού 1999 για την παροχή τροφίμων, που προέρχονται από τα αποθέματα παρέμβασης στα πιο άπορα άτομα της Κοινότητας
[κοινοποιηθείσα υπό τον αριθμό Ε(1999) 1625]
(1999/413/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3730/87 του Συμβουλίου, της 10ης Δεκεμβρίου 1987, που καθορίζει τους γενικούς κανόνες για την παροχή τροφίμων από τα αποθέματα παρέμβασης σε ορισμένους οργανισμούς με σκοπό τη διανομή τους στα πιο άπορα άτομα της Κοινότητας(1), όπως τροποποιήθηκε από τον κανονισμό (ΕΚ) αριθ. 2535/95(2), και ιδίως το άρθρο 6,
τον κανονισμό (ΕΟΚ) αριθ. 3149/92 της Επιτροπής, της 29ης Οκτωβρίου 1992, περί λεπτομερών κανόνων για τη χορήγηση τροφίμων προερχομένων από τα αποθέματα παρέμβασης στους απόρους της Κοινότητας(3), όπως τροποποιήθηκε τελευταία από τον κανονισμό (ΕΚ) αριθ. 267/96(4), και ιδίως το άρθρο 7 παράγραφος 1 πρώτο εδάφιο,
Εκτιμώντας:
(1) ότι η Επιτροπή με την απόφαση 98/657/ΕΚ(5), ενέκρινε το πρόγραμμα για την κατανομή στα κράτη μέλη των πόρων για το οικονομικό έτος 1999· ότι το πρόγραμμα αυτό προσδιόρισε τα χρηματοδοτικά μέσα που διατίθενται για την εκτέλεση του σχεδίου 1999 σε κάθε κράτος μέλος, που συμμετέχει σ' αυτό και καθόρισε τις ποσότητες κάθε τύπου προϊόντος που θα αποσύρεται από τα αποθέματα παρέμβασης εντός των ορίων των εν λόγω χρηματοδοτικών μέσων· ότι πρέπει να προσαρμοστεί το πρόγραμμα αφενός, σε συνάρτηση με τη διόρθωση της τιμής παρέμβασης που λαμβάνεται υπόψη για τον προσδιορισμό των ποσοτήτων ελαιολάδου που διατίθενται στα κράτη μέλη, τα οποία έχουν ζητήσει το εν λόγω προϊόν, και αφετέρου, σε συνάρτηση με το δημοσιονομικό αποθεματικό που παρέχεται για την εν λόγω ενέργεια· ότι πρέπει, επιπλέον, να ληφθούν υπόψη οι υποαπορροφήσεις που παρατηρούνται στο πλαίσιο της εκτέλεσης του εν λόγω ετησίου προγράμματος προκειμένου να διατεθούν οι μη χρησιμοποιηθείσες πιστώσεις στα κράτη μέλη στα οποία επιθυμούν να κάνουν χρήση· ότι πρέπει εξάλλου να εγκριθούν, υπό τους όρους που προβλέπονται στο άρθρο 7 του κανονισμού (ΕΟΚ) αριθ. 3149/92, οι ενδοκοινοτικές μεταφορές που είναι απαραίτητες για τη χρησιμοποίηση των εν λόγω ποσοτήτων προϊόντων·
(2) ότι επειδή οι ποσότητες βείου κρέατος που μπορούν να τεθούν στη διάθεση της Φινλανδίας είναι κατώτερες από 60 τόνους και δεδομένου ότι το εν λόγω προϊόν πρέπει ενδεχομένως να αποτελέσει αντικείμενο μεταφοράς από ένα άλλο κράτος μέλος, ενδείκνυται να εφαρμοστεί στο εν λόγω κράτος μέλος η διάταξη που προβλέπεται στο άρθρο 2 παράγραφος 3 του κανονισμού (ΕΟΚ) αριθ. 3149/92, θέτοντας στη διάθεσή του ένα ποσό που θα του επιτρέψει να συγκεντρώσει το προϊόν αυτό στην αγορά·
(3) ότι πρέπει, για λόγους σαφήνειας, να αντικατασταθεί το παράρτημα Ι της απόφασης 98/657/ΕΚ·
(4) ότι η εν λόγω τροποποίηση επέρχεται κατά το τέλος της εκτέλεσης του προγράμματος 1999· ότι η εκτέλεση των συμπληρωματικών αυτών προμηθειών μπορεί να πραγματοποιηθεί εν ευθέτω χρόνω προσφεύγοντας κατ' εξαίρεση στις διαδικασίες κλειστού διαγωνισμού· ότι πρέπει να προβλεφθεί μια ειδική διάταξη για τον σκοπό αυτό για το τέλος του οικονομικού έτους 1999·
(5) ότι τα μέτρα που προβλέπονται στην παρούσα απόφαση είναι σύμφωνα με τη γνώμη όλων των επιτροπών διαχείριση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 98/657/ΕΚ τροποποιείται ως εξής:
1. Το παράρτημα Ι αντικαθίσταται από το παράρτημα Ι της παρούσας απόφασης.
2. Το παράρτημα ΙΙ της παρούσας απόφασης προστίθεται ως παράρτημα ΙΙΙ.
Άρθρο 2
Κατά παρέκκλιση από το άρθρο 4 παράγραφος 4 του κανονισμού (ΕΟΚ) αριθ. 3149/92, τα κράτη μέλη μπορούν να προβούν στην προμήθεια ή να αναθέσουν την προμήθεια συμπληρωματικών ποσοτήτων προϊόντων που υπάγονται στην παρούσα απόφαση, προσφεύγοντας σε διαδικασίες προκήρυξης κλειστού διαγωνισμού, στον οποίο θα συμμετέχουν τουλάχιστον τρεις προσφέροντες, χωρίς να πραγματοποιείται καμία διάκριση όσον αφορά κυρίως την ιθαγένεια ή τον τόπο εγκατάστασης του προσφέροντος.
Άρθρο 3
Εγκρίνονται οι ενέργειες ενδοκοινοτικής μεταφοράς που αναφέρονται στο παράρτημα ΙΙ.
Άρθρο 4
Η παρούσα απόφαση απευθύνεται στα κράτη μέλη,
Βρυξέλλες, 15 Ιουνίου 1999.

Labels: 4
5
8
3
0
18